
PREAMBULUM

A megrendelő, mint ajánlatkérő nyílt közbeszerzési eljárást indított a közbeszerzésekről szóló 2015. évi CXLIII. törvény (a továbbiakban: Kbt.) 21. § (2) bek. figyelembe vételével a 112. § (1) bek. b) pont alapján. A vállalkozó, mint ajánlattevő az eljárásban a törvényes feltételeknek megfelelő érvényes ajánlatot nyújtott be és a megrendelő a vállalkozót nevezte meg az eljárás nyerteseként.
A Szerződő Felek rögzítik, hogy a szerződést a Kbt. 131. § (1) bekezdés rendelkezései alapján a fent hivatkozott közbeszerzési eljárásra tekintettel, annak eredményeként írják alá.

1. A szerződés tárgya
1.1. A megrendelő megrendeli, vállalkozó pedig elvállalja az 
1. részajánlat szerinti „Romanian-Hungarian Cross-Border Cultural Living Lab - Román-Magyar Határon Átnyúló Kulturális Központ” című,  ROHU00618 azonosítószámú projekt keretében hagyományőrző rendezvények szervezése, lebonyolítása Hajdú-Bihar vármegye 11 településén 
2. részajánlat szerinti „Romanian-Hungarian Cross-Border Cultural Living Lab - Román-Magyar Határon Átnyúló Kulturális Központ” című, ROHU00618 azonosítószámú projekt keretében hagyományőrző rendezvények szervezése, lebonyolítása Románia, Bihar megye 6 településén 
3. részajánlat szerinti HUNG-2024/11825 azonosítószámú, "Táncol a vármegye" projekt keretében hagyományőrző rendezvény szervezése, lebonyolítása 
tárgyú rendezvényszervezési feladatok ellátását.  
A rendezvény(ek) időpontját és megvalósítási helyszínét a szerződés mellékletét képező és a Vállalkozó által az ajánlatában benyújtott műszaki leírás és ártáblázat tartalmazza. 				
1.2. Jelen szerződés tárgyát képező rendezvény(ek) során a vállalkozó által elvégzendő feladatok, biztosítandó szolgáltatások, valamint a megrendelő által biztosítandó szolgáltatások részletes meghatározását az Ajánlati felhívás és Közbeszerzési dokumentáció tartalmazza.
1.3. A vállalkozó köteles azon munkákat is elvégezni a megrendelő utasításai alapján, melyek a szerződés tárgyában meghatározott feladat megvalósításához szükségesek, s amelyek jogszabályokban kerültek rögzítésre.
1.4. A vállalkozó jelen szerződés aláírásával nyilatkozik, hogy az elvégzendő feladatokat és a kapcsolódó körülményeket teljeskörűen megismerte, azt a szerződés hibátlan és hiánytalan teljesítéséhez, a megalapozott ajánlata megtételéhez szükséges mértékben, eredményfelelőssége tudatában megvizsgálta és azokat elfogadta. A vállalkozó kijelenti, hogy a jelen szerződés tárgyát képező munkákban jártas cégtől elvárható fokozott gondossággal tanulmányozta a kiírási feltételeket, és a szerződést ezek ismeretében köti meg. Bármilyen mulasztás, amelyet a vállalkozó amiatt követ el, hogy a közbeszerzési eljárás során, a szerződéskötést megelőzően vagy azt követően nem szerzett kellő információt olyan ügyekről, melyek befolyásolhatják vállalt tevékenysége ellátását, nem menti fel a vállalkozót azon kockázatok, kötelezettségek és felelősségek alól, amelyek jelen szerződés alapján rá hárulnak a megvalósítás során.
1.5. A vállalkozó kijelenti továbbá, hogy jelen szerződésben meghatározott feladatok ellátásához szükséges szakértelemmel, tapasztalattal, tárgyi és személyi feltételekkel rendelkezik.
1.6. A megrendelő nyilatkozik, hogy jelen szerződés megkötése előtt minden, az általában elvárható mértékben az általa felismerhető lényeges körülményekről tájékoztatta a vállalkozót. Ezen tényt a vállalkozó elismeri.

2. A szerződés hatályba lépése, a rendezvény időpontja
Jelen szerződés mindkét Szerződő Fél által történő aláírás napján lép hatályba. A teljesítés a szerződés keretében megvalósítandó rendezvény, több rendezvény esetén az utolsó rendezvény megtartását követő legfeljebb 5 munkanapon belül az 5.2 pont szerinti dokumentáció átadásával zárul.

3. A teljesítés helyszínei
A rendezvény(ek) megvalósítási helyszínét a szerződés mellékletét képező és a Vállalkozó által az ajánlatában benyújtott műszaki leírás és ártáblázat tartalmazza.

4. Szerződéses ár
4.1. Jelen szerződés tárgyát képező rendezvény megvalósításáért a vállalkozót az alábbi szerződéses ár illeti meg:
4.1.1. A vállalkozó által benyújtott árazott Műszaki leírás ártáblázat Közismert magyar könnyűzenei előadó/együttes biztosítása (1-2. rész esetén) / Zenekar biztosítása és Vármegyei néptáncegyüttesek bemutatója és táncház (3. rész esetén) pontokon kívüli további pontjaiban felsorolt programelemek szervezéséért, illetve tevékenységek ellátásáért ………….……… Ft + áfa, azaz ................................................................ forint + áfa összeg illeti meg.
4.1.2. 1-2. rész esetén: A vállalkozó által benyújtott árazott Műszaki leírás ártáblázat Közismert magyar könnyűzenei előadó/együttes biztosítása pontja szerinti könnyűzenei előadó programelem szervezéséért a vállalkozót megillető szerződés ár az alábbiak szerint kerül meghatározásra: vállalkozó az ajánlattétel során az "összesített fél-playback vagy élő zenei előadás" megnevezésű táblázatban szereplő valamennyi előadó esetén feltüntette előadónként az irányadó költségeket. Jelen szerződés aláírását követően szerződő felek az egyes rendezvények esetén a fellépőkről egyeztetést folytatnak, melynek során vállalkozónak a táblázat szerinti előadók közül négy különböző fellépőt kell ajánlania, aki az adott rendezvény időpontjára leköthető. A felajánlott négy lehetséges fellépő közül megrendelő választja ki azt a két fellépőt, aki a rendezvényen könnyűzenei előadóként felléphet. Az ezen programelem megvalósításáért járó szerződéses összeget a vállalkozó által az ajánlata részeként benyújtott árazott "összesített fél-playback vagy élő zenei előadás" megnevezésű táblázatban a kiválasztott és a rendezvényen fellépő két előadóra vonatkozóan megadott költség jelenti. 
Megrendelő a felajánlott négy lehetséges előadó közül a két fellépő kiválasztását opcióként kezeli. 
3. rész esetén: A vállalkozó által benyújtott árazott Műszaki leírás ártáblázat Zenekar biztosítása és Vármegyei néptáncegyüttesek bemutatója és táncház pontjai szerinti programelem szervezéséért a vállalkozót megillető szerződés ár az alábbiak szerint kerül meghatározásra: vállalkozó az ajánlattétel során az "összesített zenekarok és néptáncegyüttesek" megnevezésű táblázatban szereplő valamennyi fellépő esetén feltüntette fellépőnként az irányadó költségeket. Jelen szerződés aláírását követően szerződő felek az egyes rendezvények esetén a fellépőkről egyeztetést folytatnak, melynek során vállalkozónak a táblázat szerinti zenekarok és néptáncegyüttesek közül két különböző zenekart és több néptáncegyüttest kell ajánlania, amely a rendezvény időpontjára leköthető. A néptáncegyüttesekkel kapcsolatos elvárás, hogy legalább két fellépő a vármegyében található települési értéktárakban szereplő néptáncegyüttesek közül kerüljön ki, legalább 4 fellépő a vármegyében található és a Műszaki leírás ártáblázatban megadott néptáncegyüttesek közül kerüljön ki. A felajánlott zenekarok és néptáncegyüttesek közül megrendelő választja ki a rendezvényen zenekarként és néptáncegyüttesként fellépőket. Az ezen programelem megvalósításáért járó szerződéses összeget a vállalkozó által az ajánlata részeként benyújtott árazott "összesített zenekarok és néptáncegyüttesek" megnevezésű táblázatban a kiválasztott és a rendezvényen fellépő zenekarra és néptáncegyüttesre vonatkozóan megadott költség jelenti. 
Megrendelő a felajánlott zenekarok és néptáncegyüttesek közül a fellépők kiválasztását opcióként kezeli.
4.2. Az áfa mértéke és elszámolása a mindenkor hatályos adójogszabályok szerint történik, s jelen szerződés szerinti elszámolás az egyenes adózás szabályai szerint történik. Ezzel összefüggésben a szerződő felek kölcsönösen tájékoztatják egymást arról, hogy mindketten belföldi adóalanyok. 
A vállalkozó a Kbt. 136. § (2) bekezdésben foglaltak alapján köteles a szerződéshez arra vonatkozó meghatalmazást csatolni, hogy az illetősége szerinti adóhatóságtól a magyar adóhatóság közvetlenül beszerezhet a vállalkozóra vonatkozó adatokat az országok közötti jogsegély igénybevétele nélkül.
[Amennyiben az eljárás nyertese Magyarországon bejegyzett gazdasági szereplő, a fenti pontot a szerződéskötés előtt törölni kell.]
4.3. A 4.1.1. és 4.1.2. pontban meghatározott díj a vállalkozó által teljesítendő szolgáltatások ellenértékét tartalmazza, beleértve a vállalkozó teljesítésével összefüggő, azzal járó valamennyi költséget, járulékot és díjat, kivéve a gazdasági reklámtevékenység alapvető feltételeiről és egyes korlátairól szóló 2008. évi XLVIII. törvény 5/C. § (3) bekezdés szerinti reklámközvetítői díjat és a környezetvédelmi termékdíjat. Amennyiben ilyen felmerül, a reprezentáció után fizetendő adót a megrendelő vallja be és fizeti meg.
4.4. Jelen szerződés 4.1.1. és 4.1.2. pontjában szereplő díj a magyar forint árfolyamváltozásától független, s a szerződés időtartama alatt változatlan marad.
4.5. Az elszámolás, a számlázás és a kifizetés pénzneme magyar forint (HUF).
4.6. A vállalkozó nem fizet, illetve számol el a szerződés teljesítésével összefüggésben olyan költségeket, amelyek a Kbt. 62. § (1) bekezdés k) pont ka)-kb) alpontja szerinti feltételeknek nem megfelelő társaság tekintetében merülnek fel, és amelyek a vállalkozó adóköteles jövedelmének csökkentésére alkalmasak.
4.7. A vállalkozó a Kbt. 136. § (2) bekezdésben foglaltak alapján köteles a szerződéshez arra vonatkozó meghatalmazást csatolni, hogy az illetősége szerinti adóhatóságtól a magyar adóhatóság közvetlenül beszerezhet a vállalkozóra vonatkozó adatokat az országok közötti jogsegély igénybevétele nélkül.
[Amennyiben az eljárás nyertese Magyarországon bejegyzett gazdasági szereplő, a fenti pontot a szerződéskötés előtt törölni kell.]
5. Fizetési feltételek
5.1. 1-2. rész: Megrendelő előleget biztosít az alábbiak szerint: Megrendelő jelen szerződés 4.1.1. pontja szerinti nettó szerződéses ár 30%-ának megfelelő előleget biztosít előlegvisszafizetési biztosíték ellenében. Az előlegvisszafizetési biztosíték a Kbt. 134. § (6) bek. a) pont alapján teljesíthető vállalkozó választása szerint. Az előleg igénybevétele esetén a vállalkozó a szerződéskötést követően köteles előlegbekérőt benyújtani a megrendelő felé, melyhez csatolni kell az előlegvisszafizetési biztosíték rendelkezésre bocsátásának igazolását is. A megrendelő ezen dokumentumok birtokában – az előlegvisszafizetési biztosíték megfelelősége esetén – azok átvételét követő 15 napon belül átutalja az előleg összegét. A vállalkozó köteles a részére folyósított előleget a szerződés céljával és tartalmával összhangban felhasználni. Az előleg összege a benyújtott számlákból az igényelt előleg százalékos mértékével azonos, egyenlő arányban kerül levonásra. Ennek során a levonásra kerülő előlegrészletet a számla 4.1.2  pont szerinti opciós tétel nélküli értékének alapulvételével kell számítani.
3. rész: Megrendelő előleget nem biztosít.
5.2. 1-2. rész: A vállalkozó minden megvalósított rendezvényt követően számla benyújtására jogosult a teljesítéssel érintett rendezvény tekintetében a teljesítés igazolását követően. A számla benyújtásának a feltétele, hogy a vállalkozó a megrendelő rendelkezésére bocsátja a teljesítést alátámasztó dokumentumokat (jelen szerződés tárgyát képező a megtartott rendezvényekről tételes beszámoló a megrendelő által rendelkezésre bocsátott sablon alapján, adott esetben a rendezvény tekintetében a bérleti díj megfizetését igazoló dokumentum), továbbá legalább 5 db fényképfelvétel készítése minden, a specifikáció szerinti szolgáltatás kategória tekintetében, azaz szolgáltatás-kategóriánként, melyeken jól látható a programelemek megvalósítása és a biztosított egyéb szolgáltatások teljesülése. Az alátámasztó dokumentációt a rendezvény megtartását követő 5 munkanapon belül kell megrendelő rendelkezésére bocsátani. 
3. rész: A vállalkozó végszámlát állíthat ki. A végszámla benyújtásának a feltétele legalább 5 db fényképfelvétel készítése minden, a specifikáció szerinti szolgáltatás kategória tekintetében, azaz szolgáltatás-kategóriánként, melyeken jól látható a programelemek megvalósítása és a biztosított egyéb szolgáltatások teljesülése. A fényképfelvételeket a rendezvény megtartását követő 5 munkanapon belül kell megrendelő rendelkezésére bocsátani. 
5.3. A fenti dokumentumok alapján a megrendelő köteles megvizsgálni a teljesítést és összevetni a saját ellenőrzése során szerzett tapasztalatokkal. Amennyiben a teljesítéssel, illetve azok dokumentálásával kapcsolatban nem állapít meg a megrendelő képviselője olyan hibát vagy mulasztást, amely miatt a teljesítés ne lenne elfogadható, a megrendelő jelen szerződés 14.3. pontjában meghatározott képviselője a fenti dokumentumok hiánytalan kézhezvételétől számított 3 munkanapon belül kiállítja a teljesítésigazolást. Amennyiben a megrendelő a rendezvénnyel kapcsolatban szerződésszegést állapít meg és ennek nyomán kötbér-igénye merül fel, ezt a tényt, a kötbér értékét és a kötbér megfizetésének határidejét a teljesítésigazolásban fel kell tüntetnie (kötbérértesítővel kiegészített teljesítésigazolás).
5.4. A megrendelő a fentiekkel összefüggésben rögzíti, hogy a teljesítés akkor szerződésszerű, ha a vállalkozó jelen szerződésben meghatározott feladatait, illetve az azok teljesítése körében kapott utasításokat a megrendelő érdekének szem előtt tartásával, határidőben, maradéktalanul, a legmagasabb szakmai színvonalon és a szakma szabályainak, illetőleg a megrendelő által megkívánt tartalmi és formai követelményeknek megfelelően, hiba és hiánymentesen teljesíti.
5.5. A vállalkozó a teljesítésigazolás kiállítását követően 8 napon belül köteles kiállítani a számlát.
5.6. A számlát 1 (egy) példányban kell benyújtani, melyen a jogszabályban meghatározottak mellett fel kell tüntetni: 
1-2. rész esetén „A számla teljes összege az Interreg VI-A Románia-Magyarország Programban, a ROHU 00618 azonosítószámú projekt keretében kerül elszámolásra.”
3. rész esetén: „Elszámolva a HF/64/2024 támogatói okirat terhére …. Ft.”.
5.7. A megrendelőnek jogában áll a benyújtott számlát felülvizsgálni. Ha a megrendelő részéről kifogás merül fel a benyújtott számlával kapcsolatban, úgy a megrendelő köteles a kifogásolt dokumentumot 10 napon belül visszajuttatni a megbízotthoz. Ebben az esetben az átutalási határidőt a korrigált dokumentum megrendelő általi kézhezvételétől kell számítani.
5.8. A megrendelő elfogadja és feldolgozza az olyan elektronikus számlákat, amelyek megfelelnek az EN 16931-1:2017 számú európai szabványnak és az Európai Bizottság által e szabványhoz az Európai Unió Hivatalos Lapjában közzétett szintaxislistának. 
5.9. A végszámla ellenértékét a megrendelő a Polgári Törvénykönyvről szóló 2013. évi V. törvény (a továbbiakban: Ptk.) 6:130. § (1)-(2) bekezdése szerint a szabályszerűen benyújtott számla általa történő kézhezvételét követő harminc napon belül közvetlenül utalja át a vállalkozónak.
5.10. A végszámlának a megrendelő általi késedelmes kiegyenlítése esetén a megrendelő a Ptk. 6:155. § (1) bekezdése szerinti késedelmi kamatot köteles megfizetni a vállalkozónak.

6. A Szerződő Felek jogai és kötelezettségei
6.1. A Szerződő Felek a szerződés teljesítése során fokozottan együttműködni kötelesek, a vállalkozó kötelessége a szervezés során folyamatos kapcsolattartás és egyeztetés a megrendelővel, különös tekintettel az előadók, fellépők, az általuk igényelt technikai rider és a megvalósítás részleteiről, továbbá a biztosítandó catering kapcsán. 
6.2. A fentiekkel összefüggésben a megrendelő nemcsak a közbeszerzési eljárás során, de jelen szerződés teljesítése során is köteles a vállalkozónak minden olyan tájékoztatást megadni, amely a szerződéses feladatok szakszerű és pontos végrehajtása érdekében szükséges, továbbá a szerződés teljesítéséhez szükséges iránymutatást, információt, adott esetben írásos dokumentumot átadni, a vállalkozó rendelkezésére bocsátani.
6.3. Ha a szerződés teljesítése során bármikor a vállalkozó vagy alvállalkozója olyan feltételekkel találkozik, melyek akadályozzák a szerződés teljesítését, a megrendelőt azonnal írásban értesíteni kell a késedelem tényéről és annak várható időtartamáról. Az értesítésnek továbbá ki kell terjednie az előidéző okokra, azok megszüntetésének lehetőségeire, a kedvezőtlen hatások várható mértékére, mérséklésének módjára.
6.4. Az értesítés elmaradása vagy késedelmes közlés esetén annak minden következményét a vállalkozó viseli.
6.5. A vállalkozó köteles a megrendelőt haladéktalanul írásban értesíteni, ha csőd-, felszámolási-, végelszámolási-, illetve végrehajtási eljárás alá kerül, továbbá akkor is, ha az adószámát felfüggesztették vagy törölték, ha közbizalomra való alkalmatlanságot eredményező helyzetbe került, ha tulajdonváltásra, illetőleg jogutódlásra, jogok és kötelezettségek átszállására, szétválásra, összeolvadásra vagy beolvadásra került sor. Az értesítési kötelezettség elmulasztása súlyos szerződésszegésnek minősül.
6.6. A szerződés megvalósítását érintő kérdésekben a kapcsolattartás módja tekintetében a Szerződő Felek az e-mailes kapcsolattartást részesítik előnyben. (Csak különösen fontos esetben ajánlott levélben is.) E körben kötelezettséget vállalnak, hogy jelen szerződés alapján születő dokumentumokból csak a Szerződő Felek által elfogadott utolsó verziók kerülnek kinyomtatásra.
6.7. A fentiek szerinti értesítések hatálya az e-mail címzetthez való megérkezéskor áll be, feltéve, ha az munkanapon 9 és 16 óra között érkezik meg; ezen kívüli érkezés esetén a következő munkanap reggel 9 óráját tekintik a felek a kézbesítés időpontjának. A többi esetben a címzett általi vételekor, illetőleg neki történő kézbesítéskor áll be a kézbesítés hatálya.
6.8. A vállalkozó jelen szerződés tárgyát képező feladatokat a szerződés tárgya szerinti szakértelemmel rendelkező gazdasági szereplőtől elvárható gondossággal köteles ellátni. A vállalkozó felelős a vonatkozó jogszabályi rendelkezések betartásáért, különös tekintettel a közegészségügyi és az egészségvédelmi rendelkezésekre.
6.9. Vállalkozó, illetőleg alvállalkozói kötelesek betartani a rendezvények helyszínére vonatkozó helyi előírásokat, munka-, baleset-, és tűzvédelmi utasításokat, valamint a megrendelő indokolt speciális elvárásait is.
6.10. A fentieken túl a vállalkozó köteles betartani a vonatkozó adó-, társadalombiztosítási és foglalkoztatási jogszabályokat, teljesíteni az ezzel kapcsolatos fizetési kötelezettségeket. A vállalkozónak különös figyelmet kell fordítania a munkaerő magyarországi és romániai alkalmazási feltételeire, ezek betartására.
6.11. A vállalkozónak jelen szerződés teljesítése során a megrendelő érdekeinek, a projekt céljának, valamint a megrendelő utasításának megfelelően kell eljárnia, s megfelelő szakmai tapasztalattal rendelkező szakembereket bevonni a szerződés teljesítésébe. 
6.12. A vállalkozó csak a megrendelő jelen szerződés 14. pontjában nevesített képviselőitől vagy az általuk kijelölt, megrendelő alkalmazásában vagy megrendelővel megbízási jogviszonyban álló személytől fogadhat el utasítást.
6.13. Ha a megrendelő jelen szerződésben nevesített képviselői célszerűtlen, szakszerűtlen vagy jogszabályellenes utasítást adnak, a vállalkozó köteles a megrendelőt erre írásban figyelmeztetni. A megrendelői utasítás fenntartása esetén a vállalkozó a megrendelő utasítása szerint köteles eljárni, de mentesül az utasításból eredő károk megtérítése alól.
6.14. Vállalkozó kérheti a megrendelőt, hogy írásban erősítse meg bármely döntését vagy utasítását, amelyet még nem adott írásba. A vállalkozó köteles minden indokolatlan késedelem nélkül tájékoztatni az adott megrendelőt az ilyen jellegű kívánságáról.
6.15. Amennyiben a vállalkozó – az ügy jellege vagy más körülmény miatt – soron kívül állásfoglalást (döntést) kér, a megrendelő köteles mindent megtenni annak érdekében, hogy azt soron kívül teljesítse.
6.16. Jelen szerződés hatálya alatt a vállalkozó tevékenysége során a birtokába kerülő adatok, különösen a személyes és a társadalmilag/politikailag érzékeny adatok védelmét a nyilvánosságra kerülés, illetve a módosulás ellen is köteles biztosítani. Ennek elmulasztása súlyos szerződésszegésnek minősül.
6.17. A vállalkozó köteles az elvégzett tevékenységét folyamatosan dokumentálni, melynek keretében a rendezvényről köteles tételes beszámolót, fotódokumentációt készíteni. A megrendelő ezen tételes beszámoló, fotódokumentáció és a helyszínen végzett ellenőrzése alapján dönt a teljesítésigazolás kiállításáról.
6.18. Ellenőrzési jogosítványai és kötelezettsége körében a megrendelő joga a feladatok ellátását folyamatosan figyelemmel kísérni, ellenőrizni. A vállalkozó köteles biztosítani a megrendelő számára, hogy az ellenőrzési jogát gyakorolhassa,
6.19. E körben a megrendelő jogosult jelen szerződés időtartama alatt annak megvalósításáról vagy egyéb kérdésekről bármikor írásos tájékoztatást kérni a vállalkozótól, a keletkezett iratokba betekinteni, azokról másolatot kérni. A megrendelő az ellenőrzési joga körében azt is vizsgálja, hogy jelen szerződés teljesítésében csak olyan alvállalkozó vesz részt, amely/aki megfelel a Kbt. 138. § (2)-(3) bekezdésében foglaltaknak.
6.20. A vállalkozó legkésőbb a szerződés megkötésének időpontjában, majd – a később bevont alvállalkozók tekintetében – a szerződés teljesítésének időtartama alatt köteles előzetesen a megrendelőnek valamennyi olyan alvállalkozót bejelenteni, amely részt vesz jelen szerződés teljesítésében. A vállalkozó a bejelentéssel együtt köteles a megrendelőnek az alvállalkozó megnevezésén, adószámán, elérhetőségén, a képviseletre jogosult személyén túl a saját teljesítésen belül az alvállalkozói teljesítés várható százalékos arányát, valamint az alvállalkozói szerződés szerinti ellenszolgáltatás értékét megadni. A vállalkozó a szerződés teljesítésének időtartama alatt köteles a megrendelőt tájékoztatni az alvállalkozók bejelentésben közölt adatainak változásáról. A vállalkozó jelen szerződésbe foglaltan nyilatkozik arról, hogy a szerződés teljesítéséhez nem vesz igénybe a közbeszerzési eljárásban előírt kizáró okok hatálya alatt álló alvállalkozót. A megrendelő részére e kötelezettség végrehajtásáról külön nyilatkozatot vagy más igazolást nem kell a vállalkozónak benyújtania. A vállalkozó köteles a megrendelőnek az alvállalkozói teljesítést követően a saját teljesítésén belül az alvállalkozói teljesítés tényleges százalékos arányát, valamint az ellenszolgáltatás teljesítésének időpontját és a kifizetett ellenszolgáltatás értékét is bejelenteni.
6.21. A megrendelő a fenti nyilatkozatot ellenkező bizonyíték vagy kétségre okot adó bármilyen körülmény felmerüléséig valósnak fogadja el. Amennyiben azonban a szerződés teljesítése során a vállalkozó olyan alvállalkozót vesz igénybe, aki esetében a kiírás során meghatározott kizáró ok merül fel, azt a megrendelő súlyos szerződésszegésnek minősíti, s felhívja a vállalkozót a jogsértő helyzet megszüntetésére.
6.22. A vállalkozó személye kizárólag a Kbt. 139. § (1) bekezdésében foglaltak alapján változhat meg.
6.23. Vállalkozó az általa, illetve alvállalkozói, vagy egyéb közreműködői által ellátott tevékenységért, illetve annak eredményéért teljes körű anyagi felelősséget vállal, ennek keretében felel mindazon kárért, mely nem megfelelő teljesítésre vezethető vissza.
6.24. A vállalkozó a jelen szerződés aláírásával kötelezi magát arra, hogy a jelen szerződés teljesítése során tudomására jutott adatokat, információkat, üzemi és üzletpolitikai eseményeket üzleti titokként kezeli, a jelen szerződés teljesítése során tudomására jutott adatokat harmadik félnek – írásbeli felhatalmazás nélkül – nem adja ki, azokat csak a jelen szerződés teljesítéséhez szükséges mértékben használja, ennek megtartásáról a feladatok ellátásában közreműködő munkatársai, alvállalkozói, közreműködői tekintetében is köteles gondoskodni, az információk és adatok üzleti titokként történő kezelésére vonatkozó kötelezettség a vállalkozót a jelen szerződés lejáratát követően is korlátlan ideig terheli, ezen rendelkezések a Ptk., valamint az információs önrendelkezési jogról és az információszabadságról szóló 2011. évi CXII. törvény vonatkozó rendelkezéseivel összhangban alkalmazandók.
6.25. A fentieken túl a vállalkozó tartózkodni köteles attól is, hogy nyilatkozatával, magatartásával vagy eljárásával megsértse a megrendelő jóhírét, üzleti tisztességét.
6.26. Az említett titoktartási kötelezettség vagy a megrendelő jóhírének, üzleti tisztességének megsértése a vállalkozó súlyos szerződésszegésének minősül.
6.27. A Szerződő Felek tudomásul veszik, hogy a vonatkozó jogszabályok és megállapodások szerinti illetékes ellenőrző szervezetek [pl. Állami Számvevőszék, Európai Számvevőszék, Európai Bizottság és az általa megbízott szervezetek, Európai Csaláselleni Hivatal (OLAF), Kormányzati Ellenőrzési Hivatal, Integritás Hatóság, belső ellenőrzési szervezetek] feladat- és hatáskörüknek megfelelően jelen szerződés alapjául szolgáló közbeszerzési eljárást és jelen szerződés teljesítését ellenőrizhetik, részükre a jogszabály szerinti információ megadása üzleti titokra való hivatkozással nem tagadható meg.
6.28. Az illetékes ellenőrző szervezetek ellenőrzése, helyszíni vizsgálata esetén a vállalkozó köteles minden segítséget a megrendelő részére megadni, a helyszíni vizsgálaton jelen lenni az ellenőrzés hatékonysága és a megrendelő kötelezettségeinek megfelelő teljesítése érdekében.
6.29. A vállalkozó vállalja, hogy szerződés teljesítésének teljes időtartama alatt tulajdonosi szerkezetét a megrendelő számára megismerhetővé teszi és a Kbt. 143. § (3) bekezdés szerinti ügyletekről a megrendelőt haladéktalanul értesíti.
6.30. A vállalkozó a jelen szerződés aláírásával kijelenti, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül, melynek változásáról a vállalkozó köteles haladéktalanul a megrendelőt írásban értesíteni. Az értesítési kötelezettség elmulasztása súlyos szerződésszegésnek minősül.

7. Szerződésszegés
7.1. Szerződésszegésnek minősül minden olyan magatartás vagy mulasztás, amelynek során bármelyik fél jogszabály, illetve a szerződés alapján őt terhelő bármely kötelezettségének teljesítését elmulasztja.
7.2. Amennyiben a vállalkozó olyan okból szegi meg a szerződést, amelyért felelős, kötbér és kártérítési felelősséggel tartozik. A kötbéren felüli kár megtérítése alól akkor mentesül a vállalkozó, ha bizonyítja, hogy a szerződésszegést ellenőrzési körén kívül eső, a szerződéskötés időpontjában előre nem látható körülmény okozta, és nem volt elvárható, hogy a körülményt elkerülje vagy a kárt elhárítsa.
7.3. A fenti szerződésszegés következményei alól nem mentesít az a körülmény, hogy a szerződésszegést a vállalkozó, mint gazdálkodó szervezet irányítására, felügyeletére jogosult szerv intézkedése okozza.
7.4. A megrendelőt hibás teljesítési kötbér illeti meg, ha a megrendelő a rendezvény tekintetében elvégzett ellenőrzése során hibát vagy hiányosságot állapított meg a vállalkozó teljesítésében. A hibás teljesítési kötbér mértéke: a hibás teljesítéssel érintett rendezvényre vonatkozó nettó díj 10%-a.
7.5. A hibás teljesítési kötbér megfizetése nem mentesíti a vállalkozót a teljesítés alól, ugyanakkor amennyiben a megrendelő a vállalkozó hibás teljesítése miatt a szerződést felmondja, úgy a megrendelő azonos jogalapra történő hivatkozással egyszerre nem követelhet hibás teljesítési és meghiúsulási kötbért.
7.6. A vállalkozó nem teljesítése (a szerződés teljesítésének a vállalkozó miatti lehetetlenné válása, meghiúsulása, illetőleg a szerződés teljesítésének a vállalkozó általi megtagadása, a vállalkozó jogutód nélküli megszűnése) esetén megrendelő jelen szerződés 4.1.1. és 4.1.2. pontjában rögzített teljes nettó szerződéses ár 15%-ának megfelelő meghiúsulási kötbérre jogosult. A megrendelő szintén jogosult meghiúsulási kötbérre, ha a szerződést a megrendelő jelen szerződésben foglalt okból a 11.3. vagy 11.5. pont szerinti felmondással megszünteti, illetve amennyiben ezen pontok alapján a szerződéstől eláll.
7.7. Amennyiben kötbér felszámítására sor kerül, arról a megrendelő a teljesítésigazolás részeként 30 nap fizetési határidő előírásával értesíti a vállalkozót. A fizetési határidő eredménytelen eltelte után a teljesítésigazolás részeként megjelölt kötbér a vállalkozó számlájába történő beszámítással kerül érvényesítésre. Amennyiben jelen szerződés a vállalkozó nem teljesítése miatt szűnik meg, a vállalkozó köteles az így felmerülő kötbért a megrendelő részére az e tekintetben kiküldésre kerülő kötbérértesítő kézhezvételétől számított 30 naptári napon belül megfizetni.
7.8. A kötbér érvényesítése nem érinti a megrendelő azon jogát, hogy szerződésszegés esetén a kötbérigényén túl, annak összegét meghaladó kárát, valamint a szerződésszegésből eredő egyéb jogait érvényesítse. A vállalkozó kizárólagosan felelős minden olyan kárért, melyet alkalmazottai, alvállalkozói, vagy egyéb közreműködői a megrendelőnek, más alvállalkozóknak, illetve harmadik személynek okoztak. Vállalkozó az általa okozott károkat köteles közvetlenül rendezni, illetve az adott megrendelőt mentesíteni minden kárigény követelés alól, amelyek az általa okozott károkkal kapcsolatban merültek fel. A vállalkozó köteles megfizetni a megrendelő számára minden olyan bírságot, hatósági díjat, egyéb költséget, amelyet az adott megrendelőre a vállalkozónak, illetve alvállalkozójának, egyéb közreműködőinek magatartása, vagy mulasztása miatt szabtak ki.

8. Vis maior
8.1. Vis maior-on a Szerződő Felek ellenőrzési képességét meghaladó körülményeket kell érteni, beleértve, de nem kizárólagosan az alábbiakat:
– akár megüzent, akár meg nem üzent háború és ellenségeskedés, megszállás, idegen
ellenség akciói, mozgósítás, rekvirálás vagy embargó
– nukleáris üzemanyagból, vagy a nukleáris anyag lebomlásából keletkező nukleáris
hulladékból származó ionizáló sugárzás vagy radioaktív szennyeződés, vagy
radioaktív mérgező robbanás, vagy egyéb veszélyes tulajdonság a
robbanásveszélyes nukleáris üzemekben vagy azok nukleáris részlegeiben,
– lázadás, forradalom, felkelés, katonai vagy bitorló hatalomátvétel, polgárháború,
– zendülés, tüntetés vagy rendzavarás, kivéve, ha az kizárólag a vállalkozó
alkalmazottaira terjed ki,
– természeti katasztrófa.
8.2. Ha bármelyik fél úgy véli, hogy vis maior következett be, s ez akadályozza a kötelezettségeinek végrehajtásában, azonnal köteles írásban (elsősorban e-mailen) értesíteni a másik felet, s közölni vele az esemény körülményeit, okát és feltehetően várható időtartamát.
8.3. Ha vis maior körülmény bekövetkezett, mindkét fél, de különösen a vállalkozó köteles törekedni a szerződésből eredő kötelezettségeinek folyamatos teljesítésére, amennyire az észszerűen elvárható.

9. Szerződésmódosítás
9.1. A szerződést kizárólag a Kbt. 141. §-ban foglaltak alapján írásban lehet módosítani.
9.2. A megrendelő a Kbt. 141. § (4) bekezdés a) pontja alapján nem tekinti a szerződés módosításának a Szerződő Felek nyilvántartott adataiban, így különösen a székhelyében, képviselőiben, bankszámla számában, adószámában, továbbá jelen szerződésben meghatározott képviselői személyében bekövetkező változást.
9.3. A fenti pontban említett változásokról az érintett fél a másik felet – az eset körülményeitől függően – vagy előzetesen írásban 10 napos határidővel vagy a változás bekövetkezését (bejegyzését) követő 8 napon belül köteles értesíteni.

10. Érvényesség, részleges érvénytelenség
Amennyiben jelen szerződés egy rendelkezése teljes egészében vagy részben érvénytelen lenne vagy érvénytelenné válna, a szerződés érvényessége egyebekben azonban fennmarad, kivéve, ha e rész nélkül a Szerződő Felek a szerződést nem kötötték volna meg.

11. A szerződés megszűnése
11.1. Jelen szerződés időbeli hatálya a 2. pontban foglaltak szerint szűnik meg.
11.2. A fentieken túlmenően a Szerződő Felek a szerződést azonnali hatállyal egyoldalúan is megszüntethetik, ha
– feltétlenül szükséges a szerződés olyan lényeges módosítása, amely esetében a Kbt. 141. § alapján új közbeszerzési eljárást kell lefolytatni,
– az Európai Unió Működéséről szóló Szerződésnek (a továbbiakban: EUMSZ) 258. cikke alapján a közbeszerzés szabályainak megszegése miatt kötelezettségszegési eljárás indult vagy az Európai Unió Bírósága az EUMSZ 258. cikke alapján indított eljárásban kimondta, hogy az Európai Unió jogából eredő valamely kötelezettség tekintetében kötelezettségszegés történt, és a bíróság által megállapított jogsértés miatt a szerződés nem semmis.
11.3. A megrendelő az alábbi esetekben jogosult a szerződést azonnali hatállyal felmondani, illetve – amennyiben annak lehetősége még fennáll – a szerződéstől elállni:
– a szerződés megkötését követően jut a megrendelő tudomására, hogy a vállalkozó tekintetében a közbeszerzési eljárás során kizáró ok állt fenn, és ezért ki kellett volna zárni a közbeszerzési eljárásból;
– a vállalkozó nem biztosítja a Kbt. 138. §-ban foglaltak betartását, vagy a vállalkozóként szerződő fél személyében érvényesen olyan jogutódlás következett be, amely nem felel meg a Kbt. 139. §-ban foglaltaknak,
– a vállalkozó nem minősül a nemzeti vagyonról szóló 2011. évi CXCVI. törvény (a továbbiakban: Nvt.) 3. § (1) bekezdés 1. pontja szerinti átlátható szervezetnek,
– a vállalkozó, illetve alvállalkozója jelen szerződésből eredő kötelezettségei bármelyikét a megrendelő ismételt írásbeli felhívására sem teljesíti,
– a vállalkozó jelen szerződésben súlyos szerződésszegésnek meghatározott jogsértést követ el,
– amennyiben valamely rendezvény a vállalkozó érdekkörében felmerülő okból nem kerül megtartásra jelen szerződésben rögzített időpontban,
– amennyiben jelen szerződés 2.1. pontjában meghatározott véghatáridő előtt nyilvánvalóvá válik, hogy a vállalkozó a vállalt feladatait csak olyan számottevő késéssel tudja elvégezni, hogy jelen szerződés teljesítése a megrendelőnek már nem áll érdekében,
– a hibás teljesítési kötbérként megállapított összeg meghaladja jelen szerződés 4.1.1. és 4.1.2. pontban rögzített teljes nettó szerződéses ár 10%-át,
– a vállalkozó vonatkozásában az ellene indított felszámolási eljárást jogerősen elrendelték,
– a vállalkozó fizetésképtelenségét a bíróság a vonatkozó jogszabályok alapján megállapítja,
– a vállalkozó adószámát az adóhatóság törölte,
– a vállalkozó kényszertörlésre került,
– büntető intézkedésként a vállalkozó jelen szerződés tárgyában szereplő tevékenység gyakorlásától jogerősen eltiltásra került,
– a vállalkozó végelszámolását az erre jogosult szerv elrendelte.
11.4. A megrendelő részéről súlyos szerződésszegésének minősül, ha a vállalkozót megillető díjat indokolatlanul nem fizeti meg, s annak kifizetésével 60 napot meghaladóan késlekedik. Amennyiben a vállalkozó a megrendelőt a fenti mulasztásának teljesítésére írásban felszólította, s azt a megrendelő továbbra sem teljesítette, a vállalkozó jogosult a szerződést felmondani.
11.5. A megrendelő a Kbt. 143. § (3) bekezdése alapján jogosult és egyben köteles a szerződést felmondani – ha szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon – ha
– a vállalkozóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés kb) alpontjában meghatározott valamely feltétel,
– a vállalkozó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés kb) alpontjában meghatározott valamely feltétel.
11.6. A megrendelő jelen szerződés 11.3. és 11.5 pont szerinti felmondását, illetve attól való elállását írásban köteles indokolni, s azt a vállalkozónak megküldeni.
11.7. A szerződés bármely ok alapján történő megszüntetése esetén a Szerződő Felek egymással elszámolnak. A vállalkozót a felmondásig elvégzett, szerződésszerűen teljesített szolgáltatásaiért ellenérték illeti meg.
11.8. A felmondási jog jogellenesen (szerződésellenesen) történő gyakorlásával okozott kárt a szerződésszegésért felelős fél köteles megtéríteni.

12. Alkalmazandó jog
Jelen szerződést Magyarország jogrendje szerint kell értelmezni. A szerződésben nem szabályozott kérdésekben elsősorban a következő jogszabályokat kell figyelembe venni:
– a Ptk.,
– a Kbt.

13. Eljárás jogvita esetén
Jelen szerződés végrehajtásával kapcsolatos minden vitás kérdést a Szerződő Felek békés úton kísérelnek megoldani. A Szerződő Felek megállapodnak abban, hogy a szerződéses jogviszonyból keletkező vitájuk rendezése érdekében mediátori közreműködést, illetve választott bíróságot nem vesznek igénybe. A békés úton nem rendezhető vitás kérdések eldöntésére a Szerződő Felek a pertárgy értékétől függően a per elbírálására hatáskörrel rendelkező, debreceni székhelyű bíróság kizárólagos illetékességét kötik ki. Jelen bírósági kikötés hatálya kiterjed a Szerződő Felek jogutódaira is.



14. A megrendelő, illetve a vállalkozó kapcsolattartói, képviselői:
14.1. A megrendelő kapcsolattartója:
Név: …………………………………………………………………………………… 
Tel: ……………………………………………………………………………………. 
E-mail: …………………………………………………………………………………

14.2. Vállalkozó kapcsolattartója:
Név: …………………………………………………………………………………… 
Tel: ……………………………………………………………………………………. 
E-mail: …………………………………………………………………………………

14.3. A megrendelő képviselője:
Név: …………………………………………………………………………………… 
Tel: …………………………………………………………………………………….

14.4. Vállalkozó képviselője:
Név: …………………………………………………………………………………… 
Tel: …………………………………………………………………………………….

15. Egyéb
15.1. Jelen szerződés közbeszerzési eljárás lefolytatás nyomán jött lére, mely szolgáltatás megrendelésre irányult.
15.2. Jelen közbeszerzési eljárás 1-2. rész esetén az Interreg VI-A Romania-Hungary Program keretében a Romanian-Hungarian Cross-Border Cultural Living Lab - Román-Magyar Határon Átnyúló Kulturális Központ ROHU00618 projekt keretében valósul meg. A támogatás intenzitása: 95%, 3. rész esetén „HUNG-2024/11825 azonosítószámú, "Táncol a vármegye" projekt keretében valósul meg. A támogatás intenzitása: 100%,
15.3. Az alábbi dokumentumok – külön csatolás hiányában is – a szerződés elválaszthatatlan részét képezik és azzal együtt kezelendők:
– az eljárást megindító felhívás,
– a közbeszerzési dokumentáció,
– a vállalkozó ajánlata.
15.4. A fenti dokumentumok és a szerződés egymást elválaszthatatlanul értelmezik, azaz amennyiben a jelen szerződés és a fenti dokumentumok tartalma között ellentmondás van, akkor a jelen szerződés az irányadó. A jelen szerződésben nem érintett kérdésekben – amennyiben azokra vonatkozóan a felsorolt dokumentumok tartalmaznak rendelkezéseket – a felsorolt dokumentumokban foglaltak érvényesülnek. A tartalmuk közötti ellentmondás esetén a dokumentumok felsorolásuk sorrendjében irányadók.
15.5. A Szerződő Felek kijelentik és teljes körű kötelezettséget vállalnak arra, hogy jelen szerződésben megjelölésre került valamennyi adatuk a valóságnak megfelel. A Szerződő Felek azt is rögzítik, hogy amennyiben a fenti adatokban változás következik be, azt az igazolására szolgáló dokumentum egyszerű másolatának benyújtásával együtt a másik félnek késedelem nélkül bejelentik. Az adatváltozásra vonatkozó bejelentési kötelezettség elmulasztásából eredő károkért a bejelentést elmulasztó fél felelősséggel tartozik.
15.6. Jelen szerződés 3 db egymással szó szerint megegyező példányban készült. A szerződés 2 eredeti példánya a megrendelőt és 1 eredeti példánya pedig a vállalkozót illeti meg.
15.7. Alulírott Szerződő Felek a jelen szerződést akaratukkal megegyezőnek találták, és jóváhagyólag aláírták.

Debrecen, 2026. …………………

	…………………………………….
Hajdú-Bihar Vármegye Önkormányzata képviseli: Pajna Zoltán, a vármegyei közgyűlési elnöke megrendelő
	……………………………………….
képviseli: …………………….. vállalkozó



Pénzügyi ellenjegyzés:
……………………………….
Közgazdasági Osztály vezetője
Debrecen, 2026. …………………

